KIRJALLINEN KYSYMYS E-2294/01 esittäjä(t): Erik Meijer (GUE/NGL) komissiolle. Arvonlisäveroa koskevien tulkintaerojen lopettaminen.



Virallinen lehti nro 093 E , 18/04/2002 s. 0101 - 0102



KIRJALLINEN KYSYMYS E-2294/01 esittäjä(t): Erik Meijer (GUE/NGL) komissiolle (31. heinäkuuta 2001) Aihe: Arvonlisäveroa koskevien tulkintaerojen lopettaminen 1. Muistaako komissio Euroopan yhteisöjen tuomioistuimen 3. kesäkuuta 1992 asiassa C-287/91 antaman tuomion, jonka mukaan jäsenvaltio Italian toimet todettiin kahdeksannen alv-direktiivin 79/1072/ETY(1) vastaisiksi? 2. Mitä seurauksia on 17. kesäkuuta 1998 annetun ehdotuksen(2) direktiivin 77/388/ETY(3) muuttamiseksi hyväksymisellä sen kannalta, että Italia maksaa takaisin maan ulkopuolelle sijoittautuneilta yrityksiltä perityt arvonlisäverot? 3. Onko kyse eroista vuonna 1992 annetun tuomion tulkinnassa niin, että yritysten lisäksi myös jäsenvaltiot syyttävät Italiaa tuomion vastaisesta toiminnasta? 4. Kuinka pitkään tällaiset mielipide-erot ristiriitaisista tulkinnoista voivat komission mukaan jatkua? 5. Jos kysymyksen 3 vastaus on myönteinen, mihin toimiin komissio aikoo ryhtyä tämän mielipide-eron ratkaisemiseksi ennen kuin uusi versio direktiivistä 77/388/ETY tulee voimaan? 6. Mitä muita veroharmonisaatiota ja sisämarkkinoiden rajat ylittäviä korvausjärjestelyjä koskevia ratkaisemattomia mielipide-eroja on vielä olemassa? Miten komissio aikoo ratkaista nämä ongelmat? (1) EYVL L 331, 27.12.1979, s. 11. (2) KOM(1998) 377 lopullinen, EYVL C 219, 15.7.1998, s. 16. (3) EYVL L 145, 13.6.1977, s. 1. Frederik Bolkesteinin komission puolesta antama vastaus (15. lokakuuta 2001) 1. Komissio ei tunne Italian Euroopan yhteisöjen tuomioistuimen 3. kesäkuuta 1992 asiassa C-287/91 antaman tuomion soveltamiseen liittyviä mielipide-eroja. 2. On totta, että vuonna 1994 komissio lähetti perustellun lausunnon Italian viranomaisille Euroopan yhteisön perustamissopimuksen 228 artiklan (ent. 171 artiklan) perusteella pyytäen kyseistä jäsenvaltiota ryhtymään toimenpiteisiin edellä mainitun tuomion panemiseksi täytäntöön. Koska Italia toteutti tämän pyynnön, kyseinen menettely päätettiin. 3. Jo hyvän aikaa komissio on ollut tietoinen siitä, että Italian viranomaisten arvonlisäveron palautukset ulkomaalaisille verovelvollisille ovat jälleen merkittävästi myöhässä. Komissio on ollut uudelleen yhteydessä kansallisiin viranomaisiin tästä asiasta. Vuoden 2000 lopussa Italian hallitus ilmoitti ottavansa käyttöön uusia toimenpiteitä, joiden pitäisi lyhentää näitä viivästymiä. Komission käytettävissä olevien tuoreimpien tietojen mukaan Italian viranomaisten ilmoittamilla toimenpiteillä ei vielä ole ollut toivottua vaikutusta. Näin ollen komissio voisi lähitulevaisuudessa päättää uuden rikkomisesta johtuvan menettelyn aloittamisesta kyseistä jäsenvaltiota vastaan. 4. On huomattava, että komissio on jo kesäkuussa 1998 tehnyt ehdotuksen neuvoston direktiiviksi arvonlisäveron vähennysoikeutta koskevan direktiivin 77/388/ETY muuttamisesta tarkoituksena arvonlisäveron palauttamismenettelyn korvaaminen, sellaisena kuin se on jäsenvaltioiden liikevaihtoverolainsäädännön yhdenmukaistamisesta maan alueelle sijoittautumattomille verovelvollisille suoritettavaa arvonlisäveron palautusta koskevat yksityiskohtaiset säännöt 6. joulukuuta 1979 annetussa neuvoston kahdeksannessa alv-direktiivissä 79/1072/ETY, toisessa jäsenvaltiossa maksettavan tai maksetun arvonlisäveron toisella palauttamisjärjestelmällä. Tämän ehdotuksen mukaisesti verovelvollinen voi saada alv-palautuksen suoraan siinä jäsenvaltiossa tekemänsä alv-ilmoituksen kautta, johon hän on sijoittautunut. Tällä ehdotuksella on tarkoitus ratkaista edellä mainittu veronpalautuksen myöhästymiseen liittyvä ongelma, ja se yksinkertaistaisi merkittävästi menettelyä toimijoiden osalta, jotka voisivat saada palautuksen muissa jäsenvaltioissa maksetusta arvonlisäverosta samalla tavalla kuin jäsenvaltiossa, johon he ovat sijoittautuneet. Vaikka toimijat kannattavat ehdotusta ja sekä parlamentti että talous- ja sosiaalikomitea ovat antaneet siitä myönteisen lausunnon, neuvosto ei ole vielä päässyt ehdotuksesta yksimielisyyteen.